
LVP IŠTAKOS

Lietuvos valstiečių partijos veiklos užuomazga siejasi su tautos atgimimo žadintojo V. Kudirkos pradėta demokratine veikla.

1905 m. gruodžio 4 d. Vilniuje susirinko Didysis Seimas, kurio daugumą sudarė valstiečiai. Jame buvo priimtas pagrindinis valstiečių politinis nutarimas: “Mes, Lietuvos valsčionys, tvirtai tikime, jog tik tada galėsime žmoniškai gyventi, kada mes patys valdysimės…” Šie nutarimai ir sudarė Valstiečių sąjungos konstituciją. Pasibaigus Vilniaus Seimui, po Lietuvą važinėjo Lietuvos demokratų partijos nariai ir organizavo valstiečių kuopas. Tuo būdu Valstiečių sąjunga krašte tapo masine organizacija. 1919 m. balandžio 26–27 d. kuopų atstovų suvažiavime Kaune, Valstiečių sąjunga išleido savo programą, sudarydama savarankišką organizaciją. 

Vėliau, 1922 m. gruodžio 4–6 d. įvykus Lietuvos socialistų liaudininkų demokratų partijos ir Lietuvos valstiečių sąjungos kuopų atstovų bendram suvažiavimui, šios organizacijos formaliai buvo sujungtos į vieną ir pavadintos Lietuvos valstiečių liaudininkų sąjunga. Suvažiavime į sąjungos centro komitetą buvo išrinkti: J. Vileišis, K. Grinius, J. Staugaitis, M. Sleževičius ir kt. 1926 metais K. Grinius buvo išrinktas Lietuvos Prezidentu. 

Valstiečiai liaudininkai didelį savo veiklos indėlį įnešė įvairiose tautos gyvenimo srityse, turėjo savo atstovus visuose tarpukario Seimuose. Lietuvai praradus nepriklausomybę, nemažas valstiečių liaudininkų būrys, daugiausiai inteligentai, pasitraukė į Vakarus. 1946 m. vasario 10–11 dienomis buvo sušauktas pirmasis valstiečių liaudininkų suvažiavimas Hanau tremtinių stovykloje (Vokietija). Nuo 1954 m. suvažiavimai vyko JAV.

1990 m. Lietuvos valstiečių sąjunga buvo atkurta, o 1994 m.balandžio 16 d. suvažiavime ji pavadinta Lietuvos valstiečių partija.

Šiuo metu Lietuvos žemdirbiai, ir apskritai kaimas išgyvena labai sunkų laikotarpį - daugelis užduoda sau klausimą – ar ryt jis dar dirbs žemę, ar po poros metų apskritai krašte bus žemės ūkis? Manome, kad Lietuvos kaimas yra ir turi išlikti kaip etnokultūrinis vienetas su savo giliomis tradicijomis, kaip mūsų visų dvasinio tobulėjimo šaltinis.

Tačiau esame įsitikinę, kad valdžios vykdomas kaimo žmonių žlugdymas nesiliaus, jeigu LR Seime žemdirbių neatstovaus žemdirbiai. Kaimo žmonių – trečdalio tautos – interesus turi ginti proporcingas skaičius Seimo narių iš jų tarpo! 

Lietuvos valstiečių partijos rinkimų sąrašuose absoliučią daugumą sudaro žmonės, vienaip ar kitaip susiję su žemės ūkiu – ūkininkai, žemės ūkio bendrovių darbuotojai, perdirbamosios pramonės, šalutinių ir žemės ūkį aptarnaujančių šakų, agrarinių mokslų atstovai. 

Mūsų partijos tikslus simboliškai apibūdinti galima beveik prieš šimtmetį priimtos Valstiečių sąjungos programos teiginiais: “(…) patiems ar per savo įgaliotinius, neskriaudžiamiems save valdyti bei pagerinti valstiečių būvį; apsaugoti piliečius nuo perkupčių išnaudojimo ir Lietuvos ūkio atstatymą remti kooperacijos pamatais”.

ŽEMĖS ŪKIS

Lietuvos kaimas apimtas nevilties. Jau kelinti metai kaimo atžvilgiu vykdoma politika yra ne kas kita, kaip kaimo žmonių genocidas. Besiritantis į bedugnę Lietuvos žemės ūkis palieka kaimo žmones be pragyvenimo šaltinio.

Kaime gyvenantis trečdalis Lietuvos piliečių neturi tapti pasmerktųjų bendruomene, o privalo sulaukti tokio dėmesio ir paramos, koks yra kaimui skiriamas civilizuotose valstybėse.

Lietuvos valstiečių partijos svarbiausias veiklos tikslas - ginti kaimo žmonių ekonominius, socialinius, kultūrinius ir kitus interesus, tam pasitelkiant visas kaimo intelektualines pajėgas bei įgyvendinant Lietuvos valstiečių partijos parengtą žemės ūkio strategiją.

Valstybinė žemės ūkio politika

Valstybė privalo reguliuoti ekonominius santykius žemės ūkio produktų gamybos, perdirbimo ir prekybos sferoje.

Valstybė privalo užtikrinti žemdirbių pajamų palaikymo principą, derinant minimalių supirkimo kainų, tiesioginių išmokų, rinkos apsaugos ir eksporto rėmimo mechanizmus.

Valstybė turi užtikrinti, kad žemės ūkio gamybos plėtra garantuotų vidaus rinkos aprūpinimą lietuviška žemės ūkio produkcija bei užtikrintų maisto produktų eksporto galimybes.

Valstybė turi garantuoti, kad visi paramos ir skatinimo mechanizmai funkcionuotų, o finansavimas būtų savalaikis.

Valstybė turi užtikrinti reikiamą mokslo, švietimo ir konsultavimo struktūrų finansavimą, taip padedant tvirtus pamatus žemės ūkio modernizavimui ir efektyvumo didinimui.

Valstybė turi vykdyti tokią rinkos apsaugos ir eksporto politiką, kad vietinės gamybos produkcija būtų konkurencinga Lietuvoje ir užsienyje.

Deramą dėmesį valstybinės institucijos turėtų skirti rinkų lietuviškai produkcijai paieškoms, prekybinių ryšių plėtojimui. 

Žemės ūkio valdymas

Žemės ūkio skyriai turi būti perduoti savivaldybėms, kurios operatyviau ir efektyviau spręstų žemdirbių problemas.

Seniūnijose turi būti įsteigti specialistų žemės ūkio klausimais etatai. Minėti specialistai turėtų plėtoti kooperaciją, konsultuoti žemės ūkio gamybos klausimais, atstovauti žemdirbius derybose dėl žemės ūkio produktų supirkimo kainų, atsiskaitymų, atstovavimo teismuose ir t.t. (Rajonuose, kurių merai atstovauja Lietuvos valstiečių partiją, tai jau pradėta vykdyti) 

Plėtoti žemės ūkio savivaldos organizacijų veiklą, palaipsniui perduodant joms kai kurias Žemės ūkio ministerijos funkcijas. 

Bendroji žemės ūkio politika

Užtikrinti Lietuvos Respublikos žemės ūkio ekonominių santykių valstybinio reguliavimo įstatymo vykdymą, kad žemės ūkiui kasmet būtų skiriama 10% nacionalinio biudžeto išlaidų, taip pat tikslinės užsienio paskolos. 
Panaikinti akcizą dyzeliniams degalams, naudojamiems žemės ūkyje bei kompensuoti kainos skirtumą, kad 1 litras dyzelinių degalų kainuotų 1 Lt.

Palaipsniui pereiti prie tiesioginių išmokų sistemos.

Paramą žemės ūkiui skirti ne pagal pagaminamos žemės ūkio produkcijos kiekį, o pagal dirbamos žemės plotą bei galvijų skaičių.

Papildomai remti nenašių ir mažo našumo žemių žemdirbius, skiriant jiems didesnes tiesiogines išmokas nei našių žemių žemdirbiams.

Panaikinti pridėtinės vertės mokestį maisto produktams. 
Sumažinti elektros energijos kainas kaimo gyventojams, tokiu būdu padidinant elektros energijos suvartojimą ir sumažinant jos gamybos kaštus.

Įsisavinti biokuro degalų gamybą Lietuvoje, taip gerokai išplečiant rapsų bei javų auginimo galimybes. Skatinti šiaudais kūrenamų katilinių statybą. 

Skatinant pasėlių ir gyvulių draudimą, žemdirbiams kompensuojant 50 % draudimo įmokų.

Siekiant įsisavinti SAPARD programos ir kitų struktūrinių fondų lėšas, kaimo rėmimo fonde numatyti reikiamą lėšų kiekį bei užtikrinti pakankamą paskolų garantijų fondo limitą. 

Visomis finansinėmis, mokesčių ir organizacinėmis priemonėmis skatinti kooperacijos plėtrą žemės ūkyje. 

Lietuvos valstiečių partijos požiūris į žemės ūkio plėtrą išsamiai išdėstytas Lietuvos valstiečių partijos parengtoje žemės ūkio strategijoje, kuri dar 1999 metų spalio mėn. buvo pateikta LR Vyriausybei, Seimui, tačiau taip ir liko tinkamai neįvertinta.

Manome, kad Lietuvos valstiečių partijos paruoštos žemės ūkio strategijos vykdymas užtikrins žemės ūkio plėtrą, žemės ūkio gamybos efektyvumo didinimą, žemdirbių pajamas. Žemės ūkio gamybos plėtra užtikrins papildomas biudžeto pajamas, spręs daugelį kaimo socialinių, sveikatos apsaugos, švietimo ir kultūros problemų, pasitarnaus savivaldos stiprėjimui, kultūros ir tradicijų išlaikymui kaime.

Pieno ūkis

Pertvarkyti pieno kokybės nustatymo sistemą, kokybės tyrimus atliekant pieno perdirbimo įmonėse, o VĮ “Pieno tyrimai” pieno tyrimo laboratoriją paverčiant arbitražine.Tai leistų sutaupyti keliolika milijonų litų.

Atšaukus pieno rinkos liberalizavimą, nustatyti minimalias pieno supirkimo kainas, kurios užtikrintų pieno gamybos rentabilumą. Minimali pieno supirkimo kaina ganiavos laikotarpiu turi būti ne mažesnė kaip 55 cnt, tvartiniu laikotarpiu - 70 cnt. už kilogramą. 

Nustatyti tiesiogines išmokas: aukščiausios rūšies pieno - 300 Lt už toną, pirmos rūšies pieno – 200 Lt/t

Skatinti pieno produktų eksportą tuo tikslu numatant eksporto subsidijas.

Siekiant stabilizuoti pieno produktų rinką dėl galimų kainų svyravimų, taikyti intervencinių pirkimų sistemą.

Javų ūkis, aliejinės ir baltyminės kultūros

Nustatyti grūdų intervencines supirkimo kainas 2000 metų sezono grūdams: 450 Lt/t maistiniams kviečiams, 400 Lt/t maistiniams rugiams, 900 Lt/t grikiams. 

Mokėti tiesiogines išmokas už javų pasėlių plotą – 300 Lt/ha. 
Intervencinių pirkimų periodą nustatyti nuo einamųjų metų rugpjūčio 1 d. iki sekančių metų vasario 28 d.

Grūdų importą apriboti iki bus panaudoti visi Lietuvoje išauginti grūdai.

Nustatyti rapsų grūdų supirkimo kvotą, minimalias kainas bei papildomą 150 Lt/t išmoką.

Mėsos ūkis

Nustatyti minimalias galvijų ir kiaulių supirkimo kainas.

Mokėti tiesiogines išmokas už parduodamus galvijus – 380 Lt, už mėsinių veislių ir mišrūnus – 650 Lt.

Remiant galvijienos ir kiaulienos eksportą skirti eksporto subsidijas.
Siekiant stabilizuoti mėsos rinką, dėl galimų kainų svyravimų, taikyti intervencinių pirkimų sistemą.

Kitos žemės ūkio gamybos sritys

Reikia parengti tokį cukraus režimą, kad akcizai už einamųjų metų supirktus cukrinius runkelius žemdirbiams būtų išmokėti iki sekančių metų kovo 1 d.

Plėtojant sodininkystės, daržininkystės ir uogininkystės veiklą Lietuvoje kompensuoti iki 35 % investicijų į šias sritis. 

Siekiant sudaryti palankias sąlygas plėtotis ekologiškai švarios produkcijos gamybai Lietuvoje, skirti tiesioginę 600 Lt išmoką už sertifikuotą žemės ūkio pasėlių hektarą.

Parengti naminės degtinės legalizavimo įstatymo projektą, nustatant ūkininkams gamybos kvotas, sanitarinės higieninės priežiūros tvarką, mokesčius biudžetui.

Skatinti vidaus vandenų žuvivaisą tuo tikslu kompensuojant 25 proc.tiesioginių išlaidų. Panaikinti akcizo mokestį dyzeliniams degalams naudojamiems žuvininkystės, žuvivaisos, žvejybos versluose. 

Žemės reforma

Žemės reforma vyksta pernelyg lėtai. Dar nebaigtas nė pirmas etapas – visų kadastrinių vietovių žemės reformos žemėtvarkos projektų parengimas. Iki šiol neįteisinta piliečių nuosavybė apie 1.4 mln. ha arba 30 proc. žemės. Lietuvos valstiečių partija laikosi nuostatos, kad piliečiams nuosavybės teisės į turėtą žemę yra atkurtos tik tada, kai kiekvienam žemės savininkui ar paveldėtojams yra paženklinta valda vietovėje, paruošta žemės nuosavybės grąžinimo byla, priimtas nuosavybės teisės atkūrimo sprendimas ir žemė įregistruota NT kadastro registre. Todėl sieksime, kad per artimiausius dvejus metus, iki 2002 m. pabaigos, visiems piliečiams būtų atkurtos nuosavybės teisės į žemę. Tam tikslui 2001 ir 2002 metais iš biudžeto žemės reformos darbams būtina skirti po 50 mln. Lt. Be to, būtina sudaryti sąlygas tiems patiems projektų autoriams (matininkams), kurie rengė žemės reformos žemėtvarkos projektus, užbaigti nuosavybės teisių į žemę atkūrimą jiems priskirtose kadastro vietovėse. Siūlysime Vyriausybei suteikti didesnę finansinę, metodinę ir juridinę paramą Vilniaus, Utenos ir Klaipėdos apskritims, kuriose daug specifinių problemų ir žemės reforma ypač vėluoja. 

Kompensacijos už žemę turi būti išmokėtos pinigais arba kitais būdais ne vėliau, kaip iki 2004 metų sausio 1 d.

Suteikti teisę žemės ūkio paskirties žemę įsigyti Lietuvos juridiniams asmenims, panaikinti apribojimus žemę įsigyjant fiziniams asmenims.

Žemės pardavimo užsieniečiams klausimą svarstyti tik visiškai pasibaigus žemės reformai ir susiformavus naujai žemėnaudai, ne anksčiau 2008 metų.

Parengti įstatymą ir Vyriausybės programą, kurioje numatyti galimybę valstybės lėšomis rinkos kaina išpirkti privačias žemėvaldas iš savininkų , negalinčių žemės tinkamai panaudoti ir nerandančių pirkėjo. Taip įsigyta žemė būtų įtraukta į valstybinį žemės fondą, o vėliau parduodama ar panaudojama apsodinimui mišku.

Nenašios ir mažo našumo žemės

Lietuvoje yra apie 650 tūkst. ha nenašių žemių. Čia gyvena ir žemės ūkio verslu užsiima iki 0.5 mln. kaimo gyventojų. Pakitus žemės ūkio produkcijos supirkimo ir energetinių resursų kainoms nenašiose žemėse gaunant žymiai mažesnius derlius, tapo nuostolinga gaminti ir gyvulininkystės, ir augalininikystės produkciją. Jau 10 metų ekonomiškai neberemiami šiose žemėse ūkininkaujantys ūkininkai. 

Dar skaudesne rykšte tapo tai, kad nuo 2000 m. nebeskirta nei vieno cento grikių, rugių, lubinų gamybos ir supirkimo subsidijavimui. Nepadidėjo skiriamų lėšų miškų sodinimui. Praktiškai nuskurdintiems žemdirbiams tampa tik teorinė galimybė verstis agroturizmu bei kitais verslais.

Siūlome:

Ekonomiškai paremti žemdirbius, ūkininkaujančius nederlingose žemėse, skiriant jiems didesnes tiesiogines išmokas nei ūkininkaujantiems našiose žemėse. Už javų plotus priedas 150 Lt/ha, už galvijus - priedas 200 Lt. 
Finansuoti labiausiai nederlingų žemių apželdinimą miškais, padengiant išlaidas miškų apželdinimui, priežiūrai ir kompensuojant negaunamas pajamas. 

Remti agroturizmą, kitus kaimiškus verslus.

Žymiai didesnę finansinę paramą skirti nenašių žemių žemdirbiams, įrengiant sodus, vaiskrūmių plantacijas, uogynus, auginant kitas netradicines kultūras.

Pirmumą skirti organizacinėms ir finansinėms priemonėms, kuriant kooperatyvus žemės ūkio produkcijos perdirbimui ir realizavimui.

Melioracija

Žemės ūkio plėtros pagrindas – melioracija. Ji ir toliau turi būti finansuojama valstybės, palaipsniui pritraukiant ir juridinių bei fizinių asmenų, turinčių naudos iš melioracijos, lėšas.Visi magistraliniai melioracijos grioviai ir juose esantys bei kiti hidrotechnikos statiniai, keliai, tiltai, polderiai, kurie tarnauja ūkininkų grupei, apskritai kaimo ir kitų žmonių interesams, turi likti valstybės nuosavybėje. Už jų techninę būklę ir normalų funkcionavimą, skirdama reikiamą finansavimą, turi būti atsakinga valstybė. Naujų melioracinių sistemų (techniškai ir ekonomiškai pagrindus) įrengimas, esamų drenažo sistemų rekonstrukcija, rūgščių dirvų kalkinimas bei kiti melioracijos darbai, kurių atlikimui reikalingi projektai, turi būti finansuojami valstybės lėšomis taip pat. Sieksime, kad ne mažiau 95% drenažo remonto darbų vertės dengtų valstybė, o likusią lėšų dalį – melioruojamų žemių naudotojai. Analogiška tvarka turėtų būti apmokami melioruotose ūkininkų, bendrovių, firmų žemėse atliekami kultūrinių žalienų atnaujinimo ir su tuo susiję kiti kompleksiniai melioracijos darbai. Visų minėtų melioracijos priemonių įgyvendinimui valstybė kasmet turi skirti ne mažiau 200 mln. Lt. 

Drenažas, įrenginiai, esantys ūkininko ar kito savininko žemėse turi būti neatlyginamai perduoti šių žemių savininkams, o kartu su jais perduotos ir minėtų sistemų bei įrenginių priežiūros funkcijos. 

Melioracijos įrenginių nuosavybės santykiams sureguliuoti ir šių įrenginių būklės palaikymo priemonių finansavimo tvarkai patobulinti parengsime reikiamą įstatyminę bazę ir siūlysime patikslinti veikiantį Melioracijos įstatymą. 

Toliau turi būti gerinamas vietinių kelių tinklas kaime, valstybės lėšomis finansuojami šių kelių tiesimo, remonto ir rekonstravimo darbai. Valstybė turi teikti finansinę paramą, sprendžiant miestelių, gyvenviečių, kaimų vandentvarkos (vandentiekio drenažo rekonstrukcijos, nuotekų ir jų valymo) problemas. Sieksime, kad šiose srityse būtų racionaliai panaudotos tarptautinių fondų lėšos. 

ŠVIETIMAS IR MOKSLAS

Švietimas ir mokslas, kurie šiuo metu yra neleistinai nuvertinti, privalo įgauti prioritetinį vaidmenį šalyje. 

Šiuolaikinė visuomenė reikalauja iš savo narių kuo aukštesnės kvalifikacijos ir aukšto žinių lygio. Todėl tik gerą išsilavinimą gavęs žmogus gali sėkmingai įsitvirtinti darbo rinkoje bei save realizuoti. Siekiant, jog Lietuvos valstybė įsitvirtintų tarptautinėje arenoje, būtina visiems piliečiam sudaryti vienodas sąlygas įgyti kokybišką visų pakopų išsilavinimą, o esant reikalui – keisti savo profesiją. 

Kartu reikia užtikrinti tęstinį mokslą visų amžiaus grupių žmonėms. Mokomasi visą gyvenimą. Siekiant šių tikslų ypatingai reikia atkreipti dėmesį į kaimo vaikų padėtį. Dėl įvairių priežasčių jų sąlygos įgyti įvairiapusį išsilavinimą yra gana ribotos. 

Siekiant gerinti padėtį reikalinga:

Perėjimas prie dešimtmetės pagrindinės mokyklos, profilinio mokymo įvedimas ir mokyklų tinklo optimizavimas turi gerinti kaimo moksleivių švietimo poreikius. Būtina, kad kuo daugiau kaimo moksleivių baigtų pagrindinę mokyklą ir tęstų mokslą vidurinėje mokykloje, profesinio rengimo sistemoje ar aukštosiose mokyklose. Rūpinsimės, kad šiuo metu vykdoma mokyklų profiliavimo politika būtų itin lanksti kaimo vietovėse. Mechaniškai profiliuojant mokyklas pagal mokinių skaičių, nukentės kaimo vaikai, kuriems bus sudarytos žymiai sunkesnės sąlygos. 

Siekiant naujų kokybinių pasikeitimų, būtina mokyklas integruoti į regiono kultūrinį gyvenimą, plėsti ryšius su savivaldybėmis.

Būtina mokykloms sudaryti sąlygas, kad jos galėtų paruošti jaunimą gyventi informacinės visuomenės sąlygomis. Tam reikalinga kompiuterizuoti visas mokyklas bei sudaryti priėjimą prie pasaulinio informacinio tinklo. Tik įgyvendinus šį tikslą galima galvoti apie platesnes distancinio mokymo programas, kurios pagerintų daugelio kaimo vaikų padėtį.

Reikia atkreipti dėmesį į tai, kad kaimo mokyklų kompiuterizacija privalo būti prioritetinė. Kaimas negali būti atkirstas nuo modernių technologijų bei naudojimosi įvairiais informacijos šaltiniais. Nevienodos galimybės naudotis informacija šiuolaikinėje visuomenėje gali grėsti net pačiai demokratijos raidai. Būtent todėl didesnis dėmesys kaimo mokyklų kompiuterizacijai bei kvalifikuotų pedagogų parengimas padėtų išspręsti dalį šių problemų.

Dėl objektyvių priežasčių kaimo vaikai gauna menkesnį išsilavinimą nei miesto, todėl smarkiai sumažėja jų galimybės įgyti aukštąjį išsilavinimą. Palaipsniui tokie žmonės tampa didele našta valstybei, nes šiuolaikinėje visuomenėje nekvalifikuota darbo jėga darbdaviams yra nuostolinga. Todėl priimant į aukštąsias mokyklas būtina numatyti privalomas vietas kaimo jaunimui. Sieksime, kad nemažiau 30 % viso valstybinio studijų finansavimo lėšų būtų skirta kaimo ir miestelių mokyklas baigusių ir į aukštąsias mokyklas įstojusių studentų finansavimui. Taip būtų panaikinta šiuo metu esanti disproporcija bei suteiktas stimulas siekti aukštojo mokslo. Tuo būdu ateityje būtų išvengta didelių lėšų, skirtų suteikiant jiems profesinį išsilavinimą ar perkvalifikuojant. 

Žemės ūkio mokykloms, žemės ūkio mokslo vystymui turi būti skiriama derama parama. 

Mokslas, būdamas strateginė valstybės sritimi, privalo gauti tinkamą finansinę paramą. Prioritetinės fundamentalaus mokslo sritys turi būti finansuojamos valstybės.

Taikomasis mokslas turi būti orientuotas į praktines nacionalinio ūkio problemas. 

KAIMO KULTŪROS POLITIKA

Šiuo metu matome vis didėjantį centralizavimą: kultūrinis gyvenimas telkiasi Lietuvos didžiuosiuose miestuose, o tuo tarpu provincija ir periferija užmirštama. Siekiant pagerinti padėtį, kultūrą būtina decentralizuoti. Suaktyvinus kaimo kultūrinį gyvenimą, būtų išspręstos ir tam tikros socialinės, jaunimo užimtumo problemos.

Tuo tikslu skatinsime modernių kultūros centrų, veikiančių pagal modernios visuomenės standartus, susikūrimą provincijoje. Ypač remsime Jaunimo centrų įkūrimą miesteliuose. Šie centrai turi užtikrinti kaimo gyventojų kultūrinių poreikių tenkinimą bei jų saviraišką.

Ieškosime būdų, kad savivaldybės išpirktų buvusius kultūros namus ir šie taptų miestelių kultūrinio gyvenimo centru, kad ES skiriamos lėšos kaimo infrastruktūrai gerinti būtų racionaliai ir efektyviai panaudotos plėtojant kaimo kultūrinį gyvenimą.

Aktyviai turėtų būti vykdoma kultūros institucijų kompiuterizacija - dalyvavimas pasauliniame informaciniame tinkle leistų geriau susipažinti tiek su pasaulio, tiek Lietuvos kultūrinėmis vertybėmis.

Kaimo bibliotekos, kultūros namai turi tapti neatskiriamomis sodiečio gyvenimo dalimis. Kultūros ministerijai siūlysime parengti rekomendacijas etnokultūros plėtros programoms sudaryti ir paramos kultūros plėtrai fondams steigti.

Remsime liaudies meną, kuris yra vienas iš lietuvių tautos savitumų. Kaimo kolektyvai, menininkai sudaro nedalomą Lietuvos kultūros dalį, jų sukuriami kūriniai turi išliekamąją vertę.

Iki šiol Lietuvoje pirmenybė buvo atiduodama profesionaliajam sportui, tačiau pasaulio šalyse sportas yra tapęs viena iš patraukliausių laisvalaikio praleidimo formų, gyvenimo būdu. Sportuojantis žmogus yra sveikesnis, darbingesnis, produktyvesnis. Sudarius palankias sąlygas sportui kaip laisvalaikio praleidimo formai, būtų efektyviau sprendžiama ir jaunimo užimtumo problema.

EKONOMIKA

Bendraekonominės prielaidos. 

Pastaraisiais metais vykdyta ekonominė ir socialinė politika privedė šalį prie beveik katastrofiškos padėties. Nepanašu, kad Saulėtekio, Saulėlydžio komisijos ar Naujo Vėjo programa būtų kažkam naudinga, išskyrus jų kūrėjus. 

Būtina imtis priemonių esamai padėčiai keisti - skatinti šalies ekonomiką ne tik programomis ir planais, bet netrukdant dirbti sugebantiems ir norintiems dirbti. Šalis, kurioje vidutinis gyventojų sluoksnis daugiau ar mažiau stiprus tik keliuose miestuose, negali būti turtinga – ir nebus turtinga. Žmonės turi turėti galimybių dirbti ir pakankamai uždirbti ne tik stambiausiuose šalies miestuose, bet ir nedideliuose miesteliuose bei kaimo vietovėse. Šalyje daugiau nei penktadalis gyventojų - žemdirbiai, jie negali išlaikyti savo šeimų. Kodėl trukdyti jiems tapti turtingesniais bei tokiu būdu sumažinti prašytojų bei piketuotojų gretas?

Todėl būtina skatinti ekonomikos atsigavimą monetarinėmis (atstatant Centrinio banko klasikines funkcijas) ir fiskalinėmis (įtakojant mokesčių įstatymų pakeitimus, keičiant subsidijavimo tvarką, muitų politiką aklai nevykdant Pasaulinės prekybos organizacijos reikalavimus, lengvatų suteikimo tvarką ir t.t.) priemonėmis. 

Sieksime Lietuvos ekonomikos konkurencingumo tarptautinėse rinkose. 

Skatinsime esamų darbo vietų išlaikymą ir naujų kūrimą siekiant užtikrinti, kad sąžiningai dirbantis žmogus galėtų garantuoti sau ir savo šeimai tinkamą pragyvenimo lygį, o ne gyventų iš pašalpos ar “nuo algos iki algos”. Bendrovėms, sukūrusioms naujas darbo vietas, taikysime mokesčių lengvatas. 

Sieksime, kad šalyje įsitvirtintų smulkūs ir vidutiniai ūkiai bei verslai, o tarp jų vyktų sveika konkurencija. 

Sutelktomis pastangomis sieksime pažaboti monopolines organizacijas, tokias, kaip stambios prekybinės organizacijos, “Telekomas”, “Mažeikių nafta”, kurios naudojasi savo padėtimi rinkoje. 

Skatinsime kurtis savireguliuojančias organizacijas, tokias kaip asociacijas, tarybas ir pan., mažinant valstybinės priežiūros ir kontrolės institucijų skaičių.

Didinsime verslininkų ir darbdavių organizacijų įtaką ir reikšmę formuojant ir įgyvendinant šalies ūkio ir jo šakų plėtros strategijas, verslo sąlygas. Tuo tikslu verslo ir darbdavių organizacijų atstovai turi būti kviečiami dalyvauti visų valstybinių institucijų kolegialių ir patariamųjų organų darbe.

Konkrečios priemonės

Maisto produktų rinkos reguliavimas. Maisto produktų rinkos, į kurią įeina gamintojai, perdirbėjai ir pardavėjai, reguliavimas yra būtinas, kadangi kai kurie rinkos dalyviai yra ekonomiškai ir finansiškai žymiai pajėgesni nei kiti, todėl daro lobistinius sprendimus formuojant žemės ūkio politiką šalyje. 

Žemės ūkis buvo viena stipriausių ūkio šakų Lietuvoje, tačiau padėtis pastarąjį dešimtmetį stipriai pasikeitė. Į žemės ūkio rinką pradėjo veržtis pigesni, tačiau nebūtinai kokybiškesni žemės ūkio produktai iš užsienio. 

Lietuva jau apsisprendė ir siekia įstoti į Europos Sąjungą, todėl būtina Lietuvos įstatymus ir teisės aktus priderinti prie galiojančių Europoje, taip pat, kaip ir žemės ūkio produkcijos gamintojams taikomus subsidijavimo ir kt. teisės aktus. Pavyzdžiui, Europos bendrijos teisės aktuose nurodyta, kad visose Sąjungos valstybėse turi būti vienoda žemės ūkio politika atskirais klausimais, tokiais kaip: subsidijavimas, žemės ūkio produkcijos gamintojų tam tikro pragyvenimo lygio užtikrinimas ir kt. Tokiu būdu būtina užtikrinti, kad Lietuvai galutinai pasirašius sutartį su Pasauline Prekybos Organizacija bei pradėjus integruotis į Europos Sąjungą žemės ūkio produktų rinką, nenukentėtų Lietuvos ūkininkai. Būtina užtikrinti jiems tinkamą pragyvenimo lygį subsidijomis ir mokesčių lengvatomis. 

Priemonės: 

Būtina reguliuoti tokių maisto produktų, kaip pienas, mėsa, duona prekybinius antkainius, nustatomus prekybininkų bei sukurti efektyvią subsidijavimo tvarką.

Skatinti žemės ūkio produktų eksportą.

Aktyviau derėtis su Europos Sąjunga dėl eksporto kvotų padidinimo.

Suteikti galimybę Lietuvos ūkininkams atpiginti savo produkciją, taikant jiems įvairias mokesčių lengvatas bei subsidijuojant kai kurias gamybos išlaidas.

Finansai. 

Finansų rinka, apimanti vertybinių popierių, bankininkystės, lizingo paslaugų ir kt. rinkas, Lietuvoje dar toli gražu neatitinka normalios, konkurencingos, tarnaujančios vartotojui rinkos sampratos. Būtina įstatymiškais svertais suteikti galimybę šioms rinkoms vystytis, kad jos kaip visos ekonomikos dalis prisidėtų prie sėkmingo Lietuvos ūkio stiprėjimo.

Vertybinių popierių rinka yra taip suvaržyta įvairiais įstatymais ir taisyklėmis, kad investiciniai ar pensijų fondai turbūt dar negreit atsiras Lietuvoje. Štai Estijoje, jau 1997 metais buvo daugiau nei dešimt investicinių fondų, Latvijoje jau pradėjo steigtis pensijų fondai, o Lietuvoje dar tik “fantazuojama” kokį modelį pasirinkti, iš kelių pakopų sudaryti ir t.t.

Bankinių ir lizingo paslaugų rinka yra kiek toliau pažengusios, nors vis tik yra labiau orientuotos į turtingas įmones, o ne į smulkius ar vidutinius ūkius bei verslus. Ūkininkas šiandien Lietuvoje negali gauti jokių finansinių paslaugų, išskyrus Vyriausybės pažadus bei kelias daugiau ar mažiau sėkmingai veikiančias kredito unijas, iš kurių negausi nieko, jei nesi įnešęs bent minimalaus pajaus. 

Todėl būtina teisės aktų ir kitų svertų pagalba paskatinti kurtis naujas finansines ar kredito institucijas, orientuotas teikti paslaugas smulkiems, vidutiniams ūkiams bei verslams. Būtina sudaryti prielaidas, kad esamos ar būsimosios finansinės ir kredito institucijos daugiau dėmesio skirtų tokių ūkių bei verslų kreditavimui, lizingo, faktoringo paslaugų teikimui, pasėlių draudimui netaikant “plėšikiškų” tarifų, eksporto garantijų suteikimui ar, pasaulyje jau daugiau nei šimtą metų praktikuojamą išankstinį derliaus pardavimą.

Priemonės:

Suderinti Lietuvos teisės aktus su Europos Sąjungos direktyvomis, tačiau ne Sąjungos ūkininkų, o Lietuvos ūkininkų naudai.

Suteikti tam tikrų mokestinių lengvatų finansinėms ir kredito institucijoms, kad joms būtų ekonomiškai naudinga dirbti su ūkininkais;

Sutvarkyti esamus Vyriausybinius fondus, tokius kaip Smulkaus verslo draudimo fondas taip, kad jie efektyviau ir greičiau priimtų sprendimus dėl garantijų suteiktimo ar kreditavimo skyrimo.

Mokesčių politika. Lietuvoje mokesčių politika visą laiką buvo formuojama taip, kad būtų įgyvendintas “lygybės principas”, t.y. visi turi mokėti mokesčius ir įvairas rinkliavas beveik vienodai. Tačiau nenorima atsižvelgti į tą faktą, kad pajamų uždirbimo būdai yra nevienodi. Žemdirbys, sunkiai dirbdamas nuo ryto iki vakaro, nebeišgali aprūpinti savo vaikų. Atsiskaityti už supirktą produkciją delsia perdirbėjai, savo įsipareigojimų nevykdo valstybė. Bandant ginti savo teises piketuojant, nes žemdirbiai neturi pinigų samdyti teisininkus ar finansininkus, iš Vyriausybės rūmų pareiškiama, kad “pinigų yra tiek, kiek yra” arba, kad “mūsų neišgąsdins jokie piketai”.

Todėl būtina Lietuvoje sukurti sistemą, kuri gintų ir garantuotų tinkamą pragyvenimo lygį žemdirbiams bei tiems, kurie užsiima smulkiu verslu, kaimo turizmu, ar kitų smulkių paslaugų teikimu, kaip tai yra garantuota Europos ūkininkams. 

Priemonės:

Įvesti progresyvinį pajamų mokestį nuo 200 000 litų per metus uždirbtų pajamų.

Panaikinti pridėtinės vertės mokestį maisto produktams, atskaitymusį Kelių fondą nuo apyvartos. 

Panaikinti PVM savo darbuotojams teikiamoms paslaugoms žemės ūkio bendrovėse, kooperatyvuose. Padidinti neapmokestinamąjį pajamų minimumą. 

Leisti turto mokestį administruoti savivaldybėms, kad jos atsižvelgdamos į ūkininko arba verslininko padėtį, galėtų jį sumažinti ar atidėti jo mokėjimą. 

Skatinti smulkų, vidutinį verslą ir ūkius taip, kad jie taptų konkurentabiliais Europos Sąjungos rinkoje, sumažinant akcizą dyzeliniams degalams, jį kompensuojant arba naudojant kitas priemones.

Pradedantiems ūkininkauti, įkūrus smulkų verslą ar kooperatyvą 3-ejus metus atleisti nuo mokesčių, išskyrus su darbo santykiais susijusius mokesčius – socialinio draudimo ir fizinių asmenų pajamų mokesčiu. 

Norintiems pradėti verslą kaimo vietovėse supaprastinti veiklos įteisinimą – vietoj UAB ar personalinės įmonės steigimo leidžiant už simbolinę kainą įsigyti patentą.

Panaikinti absurdiškus Darbo sutarties įstatymo reikalavimus dėl padienių darbininkų darbo pas ūkininkus. Šie reikalavimai ypač žalingi sodininkyste, daržininkyste besiverčiantiems ūkininkams, kada derlių nuimti reikia per kelias dienas, o įstatymai riboja padienių darbininkų samdymą. 
Atsisakyti mokesčių rūšių, kurių administravimas (surinkimas) kainuoja brangiau nei surenkami mokesčiai. 

Verslo skatinimui būtina parengti Mokesčių kodeksą, nustatant maksimalią mokesčių ir visų privalomųjų įmokų bei rinkliavų į valstybinius ir nevalstybinius nebiudžetinius fondus ribą sukuriamo BVP atžvilgiu, užtikrinant stabilią ir aiškią mokesčių sistemą.

Sukurti efektyvią socialinio draudimo sistemą, garantuojančią dabar esančių pensijoje tinkamą išlaikymą ir suteikiančią galimybę dirbantiems žmonėms patiems sukaupti ir garantuoti sau pakankamas pajamas sulaukus pensinio amžiaus.

Ekonomines reformas orientuoti į ilgalaikės plėtros perspektyvas, prekinio ūkio kūrimą. 

STATYBA

Būtina atgaivinti statybas šalyje. Ši šaka turi sukurti ne mažiau 10–12 % Lietuvos BVP. Siūlome leisti užsienio investuotojams ir juridiniams asmenims įsigyti žemę statyboms, išsaugoti investicijoms skirto pelno neapmokestinimo nuostatą, skubiai supaprastinti statybų įforminimo procedūras. 

Suprasdami Lietuvos gyventojų apsirūpinimo gyvenamosiomis patalpomis svarbą, siūlome šiems tikslams skirti ne mažiau kaip 2 % Lietuvos valstybės biudžeto išlaidų ir atgaivinti “Būsto programą”.

Sumažinti iki 5 % PVM mokestį būsto projektavimui, statybai, renovacijai, apšiltinimui ir su tuo susijusiems teritorijų tvarkymo ir inžinerinių tinklų tiesimo darbams. 

Nuolat didinti būsto paskolų draudimo bendrovės įstatinį kapitalą, siekiant efektyviau panaudoti bendrojo paramos fondo lėšas gyvenamiesiems namams, butams statyti ar pirkti. Numatyti valstybės garantiją už būsto paskolų bendrovės sudarytas draudimo sutartis ir iki 30 % sumažinti fizinių asmenų, besistatančių, renovuojančių ar remontuojančių būstą pajamų mokestį nuo šių darbų vertės. 

Koncentruoti visas valstybės būsto politikos formavimo funkcijas vienoje institucijoje.

Sieksime, kad būtų paruošti teisiniai pagrindai ūkiniams subjektams, norintiems eksportuoti statybos darbus ir medžiagas, kad užsienio ir Lietuvos gamintojams būtų sudarytos paritetinės sąlygos eksportuojant statybos produktus.

APLINKOSAUGA

Tobulindami aplinkos apsaugos įstatymų sistemą sieksime tolygaus šalies vystymosi, kuris atitiktų dabarties ir ateities kartų poreikius, išlaikant sveiką gamtinę aplinką, biologinę ir kraštovaizdžio įvairovę bei optimalią gamtonaudą. Būtina kurti vieningą aplinkos apsaugos įstatymų sistemą.

Sieksime, kad būtų patvirtintos tarptautinės aplinkosaugos konvencijos. Aktyviai talkinsime siekiant Valstybinės aplinkos apsaugos strategijos įgyvendinimo.

Kuriant efektyvią cheminių ir kitų pavojingų medžiagų bei gaminių panaudojimo kontrolės sistemą sieksime, kad priemonės gamtinei įvairovei išsaugoti būtų taikomos visose šalies ūkio šakose, o lėšos, gautos už gamtai daromą žalą būtų skirtos aplinkos niokojimo priežasčių pašalinimui.

Norėdami išsaugoti gamtines ekosistemas ir savitą mūsų kraštovaizdį, puoselėsime gamtos ir kultūros paveldo vertybes. Sieksime ekologiškai pagrįstų teritorijų planavimo dokumentų rengimo, išsaugančių pilnaverčius natūralius kraštovaizdžius urbanizuotose teritorijose. Sieksime gerinti tinkamą nacionalinių, regioninių parkų ir kitų saugomų teritorijų priežiūrą. Siūlysime Vyriausybei parengti nacionalinių, regioninių parkų ir kitų saugomų teritorijų priežiūros pagerinimo priemones.

Skirdami deramą dėmesį sveikai aplinkai rūpinsimės, kad būtų užtikrintos žmogaus teisės į sveiką gyvenamąją aplinką, vystomos rekreacinės teritorijos, ekologizuojami gyvenamieji rajonai, plečiami parkai ir žaliosios zonos. Ypatingą dėmesį skirsime miestų ir gyvenviečių nuotekų valymo įrengimų modernizavimui. 

Siekdami sumažinti neigiamą energijos ir pramonės įtaką aplinkai, remsime atliekų perdirbimo, nukenksminimo ir saugojimo įmonių kūrimą, skatinsime visų energijos rūšių iš atsinaujinančių šaltinių, ypač biokuro ir elektros gamybą bei naudojimą. Ieškosime būdų mažųjų HE statytojams paremti, pritraukiant ES šalių fondus.

Deramą dėmesį skirsime žemės ir miškų ūkio ekologizavimui, remsime ekologinę žemdirbystę, kaip perspektyvų ir aplinkai palankų ūkininkavimo būdą, puoselėsime kaimo turizmą ir pagalbinius kaimo verslus. Rūpinsimės, kad būtų padidintas šalies miškingumas apželdinant nepalankias žemdirbystei žemes.

Siūlydami aplinkosaugos pagerinimo priemones, kartu sieksime, kad reikalavimai nebūtų pernelyg aukšti ir iškraipomos ES direktyvos aplinkosaugos srityje. Sieksime supaprastinti poveikio aplinkai vertinimo ir gamtos išteklių naudojimo leidimų išdavimo provedūras. 

TEISĖSAUGA IR TEISĖTVARKA

Šiuo metu Lietuvoje dėl įvairių, daugiausia ekonominių sunkumų, susiklosčiusi situacija, kada visuomenė labai nepasitiki teisėsaugos institucijomis, iškreipta pastarosios finansavimo sistema, teisininkų paslaugos tampa sunkiai prieinamos daugeliui žmonių, ypač miestelių ir kaimų gyventojams. LVP, siekdama išspręsti šias problemas, laikysis šių principų:

Labai aktuali teisėsaugos sistemos problema – finansavimas. Reikalingas tolygus finansavimo paskirstymas visai teisėsaugos sistemai. Nusikaltimų prevencijos tikslai nebus pasiekti, jei atitinkamas finansavimas bus skiriamas tik aukščiausiems pareigūnams bei paskutiniajai – teismų grandžiai. Nusikalstamumo mažinimas priklauso nuo efektyvaus nusikaltimų išaiškinimo, o tai įmanoma tik efektyviai dirbant policijai bei prokuratūrai. Svarbu įgyvendinti policijos prestižo kėlimo programas, vykdant įvairias akcijas, supažindinant nepilnamečius su policijos darbu. 

Būtina skirti didesnį dėmesį bausmių diferencijavimui, nuteistųjų socialinei reabilitacijai. Bausmės tikslas - sugrąžinti pilnavertį visuomenės narį, todėl turi būti skatinamos alternatyvios bausmės, ypatingai pirmą kartą arba nesunkiai nusikaltusiems asmenims. Baudžiamąją politiką ir bausmes vystyti atsižvelgiant ir į aukos poreikius. Reikia skatinti tokias poveikio nusikaltėliams priemones (bausmes), kurios užtikrintų žalos aukai atlyginimą, o ne paprasčiausią nusikaltėlio nubaudimą. Taip pat vykdyti psichologines bei auklėjamąsias programas, kurios užtikrintų nusikaltėlio ir aukos susitaikymą. 

Vystyti nepilnamečių nusikaltimų prevencijos priemones, kreipiant didelį dėmesį į auklėjimą ir bausmių atlikimo sąlygas, kurių pagrindinis tikslas turi būti nusikaltusių nepilnamečių auklėjimas ir socialinė reabilitacija. Diferencijuoti nepilnamečių atsakomybę, atskiriant ją nuo suaugusiųjų. Būtina, kad su nusikaltusiais nepilnamečiais dirbtų psichologai, pedagogai, būtų organizuojamos profesinis mokymas. Ypatingą dėmesį skirti prevenciniam darbui su nepilnamečiais iki 14 metų.

LVP įsipareigoja siekti, kad būtų gerbiamas visų lygybės prieš įstatymą principas, kad valstybinės įstaigos, valdininkai, teisėsaugininkai laikytųsi teisėtumo ir teisingumo reikalavimų. Sieksime, kad įstatymai praktikoje pasiektų jiems keliamus tikslus, arba pritaikius įstatymą neatsirastų šalutinių neigiamų poveikių, nebūtų paminami žmonių interesai (pvz.: pensininkas nubaudžiamas dėl mokesčių nemokėjimo prarastų galutinai visą savo turtą ir taptų visišku valstybės išlaikytiniu). 

Būtina supaprastinti teisinių konsultacijų teikimo tvarką. Paprastesniais teisiniais klausimais, bei apylinkių teismuose civilinėse bylose atstovauti būtų leidžiama teisininkams, turintiems aukštąjį teisinį išsilavinimą, o ne tik advokatams ar jų padėjėjams. Kaimo žmonėms bei nedidelių miestelių gyventojams dėl didelių įkainių praktiškai neįmanoma gauti tokių konsultacijų.

Siūlytume svarstyti įstatymų pakeitimus, kad apylinkės teismui priėmus sprendimą civilinėje byloje, nenaudingą šaliai, kuri dėl materialinių priežasčių negalėjo pasinaudoti profesionalaus teisininko pagalba, sprendimai būtų automatiškai peržiūrimi aukštesnės instancijos teismų. Taip pat būtų peržiūrimos apylinkės teismo nutartys, jei byla tęsiasi ilgiau nei pusė metų ir viena iš šalių dėl materialinių priežasčių neturi galimybių pasinaudoti profesionalaus teisininko pagalba. 

Skatinti pilietinę visuomenę, kuri suprastų, kad ji pati turi ginti savo interesus teisinėmis priemonėmis. Tuo tikslu reikia vykdyti teisinio visuomenės švietimo programas steigiant teisinių konsultacijų (teisinio švietimo) centrus, kurių pagrindinis tikslas būtų padėti žmonėms santykiuose su valdininkais, darbdaviais, socialiniais klausimais. 

Įstatymai turi tarnauti verslui, o ne atvirkščiai. Įstatymų leidimas turi būti vykdomas atsižvelgiant į verslininkų, žemdirbių poreikius, o ne tam, kad patenkintų valstybės ir valstybinių institucijų poreikius. Valstybinės institucijos turi dirbti žmonėms, o ne atvirkščiai. 

Įstatymų leidyba turi būti organizuojama taip, kad priimti įstatymai veiktų, o ne liktų deklaratyvia norma. Pavyzdžiui, beveik prieš dvejus metus priimtose LR Bankroto įstatymo pataisose Vyriausybė numato įsteigti fondą fizinių asmenų reikalavimams apmokėti už bankrutuojančių ir bankrutavusių įmonių supirktą perdirbti žemės ūkio produkciją. Toks fondas nėra įsteigtas iki šiol. Sieksime, kad tokių absurdiškų situacijų nebūtų ir įstatymai būtų vykdomi.

Gerinant įstatymų leidybos procedūrą, siūlome pradėti juos kurti nuo koncepcijos parengimo, įvertinti įstatymų įgyvendinimo pasekmes, iš anksto skelbti įstatymų projektus visuomenei. 

Įsipareigojame siekti, kad būtų gerbiama nuosavybė. Nustatyti reikalavimus, kad mokesčių inspekcija, kitos valstybinės institucijos galėtų daryti patikrinimus įmonėse, paimti šių įmonių dokumentus tik tada, kada yra pakankamas pagrindas manyti, jog įmonė savo veikloje pažeidinėja įstatymus arba siekiant užkirsti kelią įstatymų pažeidimams. Nepagrįstai sutrukdžiusi įmonės ar ūkininko darbą ir tuo padariusi žalą valstybinė institucija privalo atlyginti padarytus nuostolius. 

SVEIKATOS APSAUGA

Šiuo metu Lietuva turi daug kvalifikuotų medicinos specialistų, tačiau visuomenės sveikatos apsaugos lygis yra smukęs. 

Vykdant 1997 metais pradėtą sveikatos apsaugos reformą buvo padaryta daug apmaudžių klaidų, reforma praktiškai sustojo, nepasitenkinimas pasekmėmis jaučiamas tiek iš medikų, tiek iš pacientų pusės. Nepaprastai išaugo sistemos administravimo išlaidos ir biurokratija gydymo įstaigose.

Sieksime atgaivinti tiek gyventojų pasitikėjimą medikais, tiek pastarųjų – valstybe. Būtina siekti, kad sveikatos priežiūros specialistų darbo užmokestis atitiktų jų kvalifikaciją, darbo sudėtingumą ir svarbą - darbo apmokėjimą reikėtų susieti su atliekamų paslaugų sudėtingumu ir kokybe, o sveikatos priežiūros įstaigų administracijos darbuotojų darbo užmokestis – su vidutiniu darbuotojų atlyginimu. Taip pat būtina adekvačiai įvertinti sankcijas už aplaidų ar nusikalstamą medicinos darbuotojų pareigų atlikimą, kada padaroma žala žmogaus sveikatai, bei nustatyti tokios žalos realaus atlyginimo tvarką. Šiuo atveju reikėtų svarstyti privalomo civilinės medikų atsakomybės draudimo įvedimo galimybę. 

Valstybės investicijos į sveikatos apsaugą turi būti vykdomos racionaliai ir viešai. Būtina siekti paprastesnės tvarkos ligoniui pasirenkant gydymo įstaigą, finansavimą per Valstybinę ligonių kasą aiškiai detalizuoti pagal paslaugas, kas paskatintų medikus dirbti efektyviau. Panaikinti Valstybinės ligonių kasos monopolį skirstant sveikatos draudimo fondo lėšas respublikos SP įstaigoms.

Teritorinė ligonių kasa turi atstovauti apskrities gyventojus teikiant jiems sveikatos priežiūros paslaugas, disponuoti sveikatos draudimo skirtomis lėšomis sveikatos priežiūros paslaugoms teikti, jas skirstyti, sudarant sutartis su SP įstaigomis. Šiuo metu teritorinės ligonių kasos atlieka kontrolieriaus ir lėšų perskirstytojo funkcijas. Turėtų būti panaikintos visos kliūtys, stabdančios privačios medicinos plėtrą. 

Deramą dėmesį būtina skirti ligų profilaktikai ir pirminės sveikatos priežiūros įstaigoms – kaimų ambulatorijoms, miestelių ligoninėms. Respublikos rajonuose ir apskrityse turi būti paruoštos, patvirtintos ir vykdomos sveikatos priežiūros vystymo programos – ypač kaime. Didesnėse gyvenvietėse, miesteliuose, kaimo medicinos punktų mažėja, steigti BP gydytojo kabinetus, o formalus kaimo medicinos punktų uždarymas negalimas. Būtina efektyviai informuoti pacientus apie jų teises, skatinti žmonių rūpinimąsi savo sveikata. 

Siūlome spartinti Bendrosios praktikos gydytojų perkvalifikavimą bei ruošimą, ypač kaimuose ir miesteliuose. Ypatingą dėmesį skirti socialinės ir sveikatos priežiūros investicinių programų ruošimui rajonuose ir apskrityse. 

Reikia tobulinti kompensavimo už vaistus tvarką, atsižvelgiant į žmonių socialinę padėtį. Sudarinėjant kompensuojamų vaistų sąrašus būtina nubrėžti aiškius pasirinkimo kriterijus, išvengiant korupcijos, į sąrašą įtraukiant brangius vaistus, o ne pigesnius jų analogus. Ypatingą dėmesį reikėtų skirti sunkių ligonių gydymui užsienyje. Šioje srityje būtinas kuo didesnis lankstumas, atsižvelgiant į kiekvieną individualų atvejį, o ne tiek griežtas taisykles. 

Paruošus ir patvirtinus sanatorijų vystymo programą Lietuvoje, būtina skirti investicijas valstybinių sanatorijų pertvarkymui ir sanatorinio gydymo reformoms. 

SOCIALINĖ PROGRAMA

Ilgai užsitęsusių neefektyvių Lietuvos ūkio reformų pasekmės skaudžios – dauguma krašto žmonių gyvena vargingai, didelė dalis – žemiau skurdo ribos. Socialinė politika Lietuvoje vykdoma dviem pagrindinėmis kryptimis - darbo politikos formavimu bei įgyvendinimu (darbo rinka, santykiai, sąlygos ir apmokėjimas) ir socialinės apsaugos (socialinis draudimas, socialinė parama).
Didžiulės problemos – nedarbo – mažinimas turi būti laikomas svarbia šalies ekonominės politikos dalimi. Gyventojų užimtumo problemą būtina spręsti kompleksiškai sutelkiant įvairių valstybės institucijų pastangas.Todėl būtina:

padidinti gyventojų įsidarbinimo galimybes, remiant regionines ir įvairioms gyventojų grupėms (žemdirbiams, pagyvenusiems žmonėms, invalidams) skirtas užimtumo programas, plačiau organizuojant viešuosius darbus bei profesinį perkvalifikavimą.

spręsti jaunimo integracijos į darbo rinką problemas, tobulinant profesinio orientavimo sistemą, kuri užtikrintų rinkos poreikius atitinkančių specialistų parengimą. Būtina daugiau dėmesio skirti mokymui darbo vietose, plėtoti laikino užimtumo jaunimui formas. 

sukurti skurdo kaime mažinimo strategiją orientuojantis į perteklinės jėgos kaime mažinimą, siekiant prioritetinio kaimo gyventojų profesinio mokymo bei perkvalifikavimo, orientuojant kaimo gyventojus į įvairius verslus.

bendradarbiaujant su visuomeninėmis organizacijomis numatyti nemokamas teisines paslaugas bei teisinį švietimą kaimo žmonėms jų seniūnijose.

Kitas svarbus darbo politikos aspektas - apmokėjimas už darbą, kurio augimą labiausiai sąlygoja ekonomikos augimas bei bendro vidaus produkto didėjimas. Todėl būtina :

tobulinti mokesčių, kuriuos moka įstaigos, įmonės ir organizacijos, sistemą, kad joms būtų sudaromos galimybės ne tik daugiau investuoti į gamybą, bet ir mokėti darbuotojams didesnį darbo užmokestį ir taip būtų mažinamos savivaldybių biudžeto lėšos įvairioms pašalpoms ir kompensacijoms.

tobulinant biudžetinių įstaigų ir organizacijų darbuotojų darbo apmokėjimo dydžius ir kitas sąlygas, įteisinti aukštos kvalifikacijos, svarbių mūsų šaliai specialistų (gydytojų, mokytojų, mokslininkų) darbo apmokėjimo principus.

žemdirbiams, dirbantiems visiško užimtumo ūkininkų ūkiuose, sudaryti sąlygas iš savo veiklos gauti tokias pajamas, kurios jiems leistų išlaikyti savo šeimas, o sklypininkams sudaryti sąlygas užsiimti alternatyvia veikla.

mažus atlyginimus gaunantiems gyventojams, mažinant pajamų mokestį, užtikrinti didesnes grynąsias pajamas, t.y. į rankas gaunamą atlyginimą. Tai padidintų paklausą darbui bei sumažintų jiems teikiamų socialinių pašalpų srautą.

apmokestinant pajamas atsižvelgti į mokėtojo turimą vaikų arba išlaikytinių skaičių.

Gerinant darbo sąlygas būtina:
sutvarkyti profesinės sveikatos ir saugos darbe įstatyminę bazę. 

parengti darbo laiko trukmės nustatymo tvarką, dirbant kenksmingomis darbo sąlygomis.
Socialinio draudimo sistemą Lietuvoje reikia tobulinti ir reformuoti. 

Būtina paruošti Valstybinio socialinio draudimo įstatymo pakeitimą, numatant atskirų draudimo rūšių galimybes, bei sudaryti galimybes asmenims draustis privačiuose pensijų fonduose.

Plečiant ūkininkų soc. draudimo bazę, reikia įteisinti jų lengvatinį draudimą, nustatant realų tarifą. 

Ekonominių reformų laikotarpiu daugelio šeimų, pirmiausiai jaunų ir gausių, materialinė būklė yra sunki, blogėja demografinė padėtis. Todėl būtina:

piniginės socialinės sistemos efektyvumą pertvarkyti taip, kad pagrindiniu pašalpų skyrimo kriterijumi būtų šeimos arba asmens disponuojami realūs pinigai

remti daugiavaikes šeimas suteikiant socialines paslaugas, numatant paramą šių šeimų vaikams įsigyjant specialybę.

numatyti realią paramą jaunoms šeimoms gimus vaikui ir įsigyjant būstą. 

siekiant garantuoti tolygesnį pašalpų finansavimą, socialines pašalpas mokėti ne iš savivaldybių, bet iš valstybės biudžeto, skiriant savivaldybėms tikslines dotacijas.

  siekti socialinių paslaugų prieinamumo kiekvienam asmeniui. Decentralizuoti socialines paslaugas perduodant globos įstaigų valdymą ir kontrolės mechanizmus savivaldybėms, didinti socialinių darbuotojų darbo vietų skaičių, įtraukti nevyriausybines organizacijas į soc. paslaugų teikimą, skatinant jas bendradarbiauti su savivaldybėmis. 

Didžiulė problema – vaikų ir jaunimo užimtumas, jų socialinės garantijos. Vaikų skaičius Lietuvoje kasmet sumažėja apie 10000, o beglobių ir gatvės vaikų skaičius kasmet padidėja vidutiniškai 3000, auga ir vaikų invalidų skaičius. Todėl būtina:

tobulinti vaikų globos įstatymą, integruojant beglobius vaikus į šeimas. Esama piniginė parama, skiriama tokių vaikų globai, turi būti papildyta socialinėmis paslaugomis. 

peržiūrėti Vaikų teisių tarnybų nuostatus, užtikrinant šių tarnybų funkcinį ir techninį pajėgumą. 

siekti tėvų, neauginančių savo vaikų, finansinės atsakomybės, bei užtikrinti šiems tėvams socialinę ir psichologinę pagalbą, siekiant sugrąžinti vaikus į pilnavertę šeimą.

daugiau lėšų skirti prevencinėms programoms bei vaikų užimtumui vasarą. 

siekiant užkirsti kelią komerciniam vaikų išnaudojimui, sugriežtinti įvaikinimo įstatymus, teikiant pirmenybę Lietuvos gyventojams ir užsienyje gyvenantiems lietuviams. Įstatymais užtikrinti įvaikintų vaikų kontrolę.

Lietuvoje, ypač kaime, aktualios senų žmonių problemos, vis aktualesnė tampa jiems teikiamų socialinių bei sveikatos apsaugos paslaugų problema. Todėl būtina:

peržiūrėti socialinių paslaugų finansavimo sistemą, sudaryti žmonėms galimybes pasirinkti norimą globos įstaigą ar globos formą.

išsaugoti pašto skyrius kaimuose – pašto darbuotojai ten dažnai atlieka ne tik savo tiesiogines, bet ir socialinio darbuotojo pareigas, o kartais būna vienintelis seno ir ligoto žmogaus ryšys su pasauliu. 

senelių namuose skirti didesnį dėmesį senų žmonių globai, atskiriant jaunus žmones iš šių globos įstaigų. Būtina spręsti ir su globos – slaugos įstaigomis susijusias problemas, pasitelkiant į šias įstaigas ne tik medikus, bet ir socialinius darbuotojus. 

Pastaruoju metu Lietuvoje daugėja iš įkalinimo įstaigų grįžusių žmonių, narkomanų, alkoholikų, benamių ir kt. Šiems žmonėms reikalinga visokeriopa socialinė parama bei socialinės paslaugos, užtikrinant bent minimalią šių grupių apsaugą jų gyvenamose vietose.

Grįžusiems iš įkalinimo įstaigų asmenims ir valstybines globos įstaigas paliekantiems našlaičiams turi būti užtikrintas būstas. 

Savivaldybės turi užtikrinti pakankamą vietų skaičių nakvynės namuose kaip laikiną priemonę benamiams.

Būtina užtikrinti medicininę ir psichologinę pagalbą gatvės vaikams, benamiams, buvusiems kaliniams, prostitutėms, narkomanams, alkoholikams, steigiant naujus ir stiprinant esamus krizių centrus savivaldybėse. 

VALSTYBĖS VALDYMAS

Šiuo metu Lietuvos valstybės valdymo aparate – tiek centrinės valžios, tiek savivaldybių – gausu netvarkos. Veikia daugybė biudžetinių įstaigų, kurios dubliuoja viena kitos darbą, o atsakomybės už prastus rezultatus niekas neprisiima. 

Manome, kad būtina pertvarkyti centrinės valdžios valdymą. Reorganizuojant ministerijas, departamentus reikia siekti, kad sumažėtų valdininkija, o besidubliuojančios įstaigos būtų panaikintos. 

Biudžetinių įstaigų darbuotojai privalo būti dėmesingi kiekvienam interesantui, nevaikyti žmonių iš vienos įstaigos į kitą, o stengtis operatyviai kontaktuoti tarpusavy. Darbštūs, perspektyvūs biudžetinių įstaigų darbuotojai privalo gauti deramą atlygį, būtina panaikinti milžiniškus skirtumus tarp eilinių darbuotojų ir viršininkų atlyginimų. 
Taip pat sieksime, kad būtų peržiūrėtos renkamų institucijų – LR Seimo narių, savivaldybės ir kt. darbo užmokesčio ir ypač išeitinių pašalpų mokėjimo sistema.

Visi į LR Seimą išrinkti Lietuvos valstiečių partijos atstovai privalės atsisakyti savo mandato, jeigu taps ministerijų vadovais. Sieksime tokios tvarkos įteisinimo, kad vienas žmogus negali užimti dviejų svarbių pareigybių – Seimo nario ir ministro ir tuo pačiu gauti dvejus atlyginimus. 

Ypač didelį dėmesį skirsime savivaldos institucijoms. 

Pastaraisiais metais savivalda Lietuvoje labai susilpnėjo – daugelis savivaldybių funkcijų atsidūrė apskričių, centrinės valdžios rankose. LR Vyriausybė nepagrįstai išplėtė savivaldybių finansinius įsipareigojimus tam neskirdama pinigų, todėl dauguma savivaldybių turi milijonines skolas. 

Esamę įsitikinę, kad vietos valdymo organai yra bet kurios demokratinės santvarkos pagrindas. Kuo savivalda stipresnė, tuo stipresnė demokratija. 

Sieksime panaikinti apskritis ir įsteigti regioninius administracinius vienetus, kuriuos suformuosime pagal savivaldos principus ir suteiksime jiems galimybes, teisę ir atsakomybę spręsti regionų perspektyvinio vystymo, gyventojų užimtumo, ekologinius ir kt. klausimus.

LVP sieks įgyvendinti Europos vietos savivaldos chartijos principus šiais būdais. 

Suteiksime savivaldybėms teisę ir galią įstatymų ribose laisvai ir savarankiškai savo atsakomybe reguliuoti bei tvarkyti visuomenės reikalus ir tenkinti vietos gyventojų poreikius. 

Sieksime pakeisti rinkimų tvarką. Žmonėms turi būti suteikta teisė savivaldybių rinkimuose balsuoti ne už partijų sąrašus, bet už asmenybes, kurias iškels politinės partijos ir organizacijos kiekvienoje seniūnijoje. Tokiu būdu seniūnijoje išrinktas tarybos narys galėtų eiti ir seniūno pareigas. 

Sieksime, kad merai būtų renkami tiesiogiai, o savivaldybės kadencija būtų 4-5 metai.

Priskirsime dalį mokesčių savivaldybėms, leisime joms pačioms nustatyti jų dydžius bei teisę juos administruoti.

Visus teisės aktus, liečiančius savivaldybes, derinsime su savivaldybių asociacija bei remsime ir skatinsime jos veiklą. 

Keisdami savivaldybių administracines ribas atsižvelgsime į gyventojų pageidavimus. 

Sieksime nustatyti kuo realesnius nuosavus finansinius išteklius, kuriais savivaldybės savo įgaliojimų ribose galės laisvai naudotis. 

Sukursime galimybes savivaldybėms naudotis teisinėmis priemonėmis, kad apsaugotų laisvą savo įsipareigojimų vykdymą ir pagarbą tiems vietos principams, kuriuos puoselėja įstatymai. 

Suteiksime daugiau teisių ir savarankiškumo seniūnams. 

Gyventojams pageidaujant kaimiškose seniūnijose remsime agroservisų steigimą.

Bendradarbiausime su visomis organizacijomis, kurios palaikys šiuos principus.

 UŽSIENIO POLITIKA

Lietuvos valstiečių partija - už normalius santykius su visomis valstybėmis, paremtus ekonominio bendradarbiavimo ir abipusės pagarbos principais. 

Manome, kad dabartinėje Lietuvos užsienio politikoje per daug dėmesio skiriama ambicijoms, siauriems partijų interesams, dėl ko nukenčia šalies ekonominiai interesai. Pastaraisiais metais ypač pablogėjo ekonominiai santykiai su Rytų valstybėmis - sumažėjo maisto produktų eksportas, nukentėjo šalies turizmo verslas. 

Esame įsitikinę, kad politinių motyvų nedera iškelti aukščiau visos šalies interesų ir nutrūkusius ekonominius ryšius būtina atkurti nepaisant niekieno ambicijų. 

LVP niekada neprieštaravo Lietuvos integracijos į ES ir NATO procesams. Narystė šiose organizacijose siejasi su įvairiais privalumais – saugumo užtikrinimu, ekonomine nauda ir kt. Tačiau nesutinkame, kad vardan šio tikslo galima beatodairiškai griauti šalies ūkį. Tik ekonomiškai ir politiškai stipri Lietuva galės tapti pilnaverte šių organizacijų nare. Vardan ES valdininkų reikalavimų griaunamas žemės ūkis. Mūsų ūkininkai yra priversti konkuruoti ne tiek su užsienio ūkininkais, kiek su juos remiančiomis valstybėmis. Lietuva analogiškos paramos teikti negali, tačiau ir nesistengia apsaugoti žemdirbių nuo tokios “konkurencijos”.

LVP yra įsitikinusi, kad ekonominę veiklą reguliuojančias ES normas reikia perimti laipsniškai. Būtina racionaliai išdėstyti jų įgyvendinimą laiko atžvilgiu, stengiantis skubiau perimti tas nuostatas, kurios naudingos Lietuvos ūkiui ir jo paruošimui konkurencijai Europos Sąjungoje. Lietuvos ekonominės situacijos neatitinkančios ir daug kainuojančios normos bei standartai turi būti įdiegti tik po pagrįstai nustatyto pereinamojo laikotarpio, tokiu būdu saugant savo šalies ūkį. Lietuvos atstovai turėtų užimti griežtą ir motyvuotą derybinę poziciją, o ne aklai perrašinėti ES diktuojamus įstatymus ir normas. 

Švietimo, sveikatos apsaugos sistemos balansuoja ties bankroto riba, o krašto apsaugai skiriamos milžiniškos lėšos, motyvuojant būtinybe kuo greičiau įstoti į NATO. Tačiau užsienio specialistai pažymi, kad Lietuvos stojimas į šią organizaciją tiesiogiai nesiejamas su krašto apsaugai skiriamų lėšų dydžiu. LVP manymu, krašto apsaugos finansavimas neturėtų nustelbti oficialiai pripažintų prioritetinių šakų – švietimo, sveikatos apsaugos. 

